C 214/160
ET
Euroopa Liidu Teataja
16.6.2023
Neljapäev, 19. jaanuar 2023
14. juhib tähelepanu vajadusele ÜTK määrus põhjalikult läbi vaadata, nii et see annaks suurema panuse sektori tuludesse ja turu stabiilsusesse ning aitaks kalandustooteid paremini turustada ja nende lisaväärtust suurendada; rõhutab sellega seoses, kui oluline on luua sertifitseeritud mereanni märgised ja kalandustoodete kaubamärgi mehhanismid ning suurendada tarneahela jälgitavust, mis omakorda parandaks tarbijate teavitamist ning julgustaks seega neid ostma kohalikult ja kestlikult hangitud mereande ning suurendaks nende teadlikkust väikesemahulise kalapüügi toodetest;
15. nõuab väikesemahulise kalapüügi toetusprogrammide hõlbustamist EMKVFi kaudu, et parandada ärijuhtimist ja organisatsioonilist võimekust, vähendada tootmiskulusid, parandada esmamüügihindu ning tagada majanduslik ja keskkonnakestlikkus, eelkõige kestlikuma ja kaasaegsema laevastiku kaudu;
16. rõhutab, et väikesemahulise kalapüügi sektoris esineb ikka veel raskusi, mida võivad veelgi süvendada kütuse ja muude sisendite kõikuvad ja tõusvad hinnad, ning selline olukord mõjutab eelkõige vähem konkurentsivõimelisi laevastikusegmente, nimelt väikesemahulist kalapüüki ja rannapüüki;
Töötingimuste parandamine ning väikesemahulise kalapüügi ja rannapüügi tuleviku tagamine
17. väljendab heameelt asjaolu üle, et EMKVF annab võimaluse toetada vähem CO2 heidet tekitavate uuemate mootorite, sealhulgas uusi energiatõhusaid tehnoloogiaid kasutavate mootorite ajakohastamist, asendamist või soetamist ning bensiinimootorite ümberehitamist; on seisukohal, et kasutada tuleks kõrgeimaid olemasolevaid kaasrahastamismäärasid; hoiatab, et paljud neist alternatiivsetest motoriseerimislahendustest ei ole veel piisavalt välja töötatud või hõlmavad kogumahutavuse märkimisväärset suurendamist, näiteks mõnede elektrimootorite puhul;
18. rõhutab, et teatavates piirkondades sõltub suurem osa väikesemahulise kalapüügi sektorist kütusetoetustest; hoiatab, et komisjoni ettepanekus võtta vastu nõukogu direktiiv, millega korraldatakse ümber energiatoodete ja elektrienergia maksustamise liidu raamistik (COM(2021)0563), lõpetatakse praegu kalandussektorile ette nähtud kohustuslik erand ja kehtestatakse minimaalne maksumäär, mis seab aga suures osas ohtu väikesemahulise kalapüügi segmendi elujõulisuse, kuna selles valdkonnas ei saa teha pikki reise, et tankida madalamate hindadega sadamates; kutsub komisjoni ja liikmesriike üles tagama rahvusvahelisel tasandil võrdsed tingimused ning jätkama seetõttu kalatööstuse vabastamist kütuse maksustamisest; rõhutab, et ükski uus lähenemisviis ei tohiks väikesemahulisele kalapüügile koormust põhjustada ja peaks keskenduma alternatiivsetele lahendustele, mis võimaldavad sektoril kombineerida õiglast üleminekut rohelises kokkuleppes seatud eesmärkidele suutlikkusega majanduslikult edeneda ja tagada oma töötajatele inimväärsed tingimused; on sellega seoses ja praegust kütusehindade erakordset inflatsiooni arvesse võttes seisukohal, et liikmesriigid võiksid ette näha erakorralised meetmed, millega antakse väikesemahulise kalapüügi ja rannapüügi segmendile abi eeldatavate suurenevate tootmiskulude katmiseks, seda eelkõige EMKVFi ja riiklike rakenduskavade raames;
19. rõhutab raskusi ning tõsiseid negatiivseid majanduslikke ja sotsiaalseid tagajärgi, mida kalandussektorile on põhjustanud COVID-19 kriis, ning seda, kui oluline on, et liikmesriigid eraldaksid vajaduse korral olemasolevaid riiklikke ja ELi rahalisi vahendeid ning kaaluksid erakorralisi meetmeid, et aidata kaluritel, sealhulgas töötajatel, kriisidest või turuhäiretest üle saada; kutsub liikmesriike üles kasutama kriisimehhanismide kaudu kättesaadavaks tehtud vahendeid väikesemahulise kalapüügi toetamiseks; rõhutab, et väikesemahulise rannapüügi sektor jätkas kriisile vaatamata toimimist, andes ELi kodanikele juurdepääsu mereandidele, eelkõige eraldatud rannikupiirkondades, saartel ja äärepoolseimates piirkondades;
20. nõuab tungivalt, et liikmesriigid eraldaksid taaste- ja vastupidavusrahastust vahendeid investeeringuteks väikesemahulise rannapüügiga tegelevasse laevastikku, et aidata kalureid ja sellega seotud tööd tegevaid ettevõtjaid, kes on peamiselt naised, nagu võrguparandajad, kaldal asuvad assistendid ja pakendajad, ning muid töötajaid;
21. nõuab tungivalt, et komisjon hõlbustaks EMKVFi egiidi all väikesemahulise kalapüügi sektoripõhist toetust ladustamis-, külmutus- ja sügavkülmutustaristu paigaldamiseks ning külmaahela säilitamiseks alates laevalt kuni lõpptarbijani; on seisukohal, et see toetus on otsustava tähtsusega tegur, mis võimaldab väikesemahulise kalapüügi segmendil kalavarusid täielikult ära kasutada, ilma varusid hävitamata või ammendamata, ning tagada üldsusele, HORECA sektorile ja toiduainetööstusele värskete ja kvaliteetsete toodete korrapärase pakkumise ja tarne;